แบงก์กำไร3.7หมื่นล.
คาดไตรมาส2แจ่มสินเชื่อโตพัฒนสินเพิ่มเป้ากำไรบจ.หุ้น
10 ส.ค. 2554

คาดไตรมาส2แจ่มสินเชื่อโตพัฒนสินเพิ่มเป้ากำไรบจ.หุ้น
สินเชื่อพุ่งพรวดดัน 10 ธนาคารฟาดกำไร 37,886 ล้านบาท โต 47% คาดไตรมาส 2 ยังแจ่ม
ธนาคารพาณิชย์ทั้งระบบรวมทั้งสิ้น 10 แห่ง มีกำไรสุทธิทั้งสิ้น 37,886.26 ล้านบาท ในช่วงไตรมาสแรก ปี 2554 เพิ่มขึ้นจำนวน 12,266.84 ล้านบาท คิดเป็นอัตราการเติบโต 47.88% โดยส่วนใหญ่ปรับตัวดีขึ้นเมื่อเทียบกับช่วงเดียวกันปีก่อน ยกเว้นธนาคาร 3 แห่ง




 
นายพิชัย เลิศสุพงศ์กิจ ผู้ช่วยกรรมการผู้จัดการ บริษัทหลักทรัพย์ (บล.) ธนชาต เปิดเผยว่า แนวโน้มผลดำเนินงานของกลุ่มธนาคารพาณิชย์ในงวดไตรมาส 2 น่าจะยังคงเติบโตดีต่อเนื่องจากไตรมาสแรกที่กำไรออกมาดีมาก และมีหลายธนาคารที่ดีกว่าที่คาดการณ์ เช่น ธนาคารไทยพาณิชย์ (SCB) กสิกรไทย (KBANK) กรุงไทย (KTB) และกรุงศรีอยุธยา (BAY) ส่วนธนาคารกรุงเทพ (BBL) กำไรต่ำกว่าคาด
กำไรที่ออกมาดีเป็นผลมาจากการเติบโตของสินเชื่อที่สูงกว่าคาดมาก และมองว่าไตรมาส 2 สินเชื่อยังโตดีต่อเนื่อง ซึ่งส่วนหนึ่งเป็นผลมาจากสินเชื่อรายใหญ่หรือคอร์ปอเรตที่โตดีทั้งจากการปล่อยกู้เพื่อควบรวมกิจการ การซื้อกิจการในต่างประเทศ ซึ่งจะยังคงเห็นมากขึ้น และการปล่อยกู้ในโครงการลงทุนขนาดใหญ่ รวมถึงการลงทุนในปิโตรเคมีและการกลั่น
“รอบนี้ชัดเจนมากว่ากำไรที่ดีมาจากสินเชื่อที่โตมาก ไม่ใช่มาจากส่วนต่างดอกเบี้ย เพราะระยะหลังแบงก์มีการแข่งขันในเรื่องของราคากัน ทำให้รายได้ดอกเบี้ยลดลงรวมถึงค่าธรรมเนียมต่างๆ ซึ่งเห็นได้ชัดเจนจากกรณี SCB สินเชื่อโตมากถึง 20%” นายพิชัย กล่าว
อย่างไรก็ตาม ราคาหุ้นธนาคารหลายตัวปรับตัวลงเพราะนักลงทุนทราบข้อมูลกำไรที่จะออกมาดีมาก จึงมีการขายทำกำไรออกมา
การปรับขึ้นดอกเบี้ยของธนาคารพาณิชย์ภายหลัง คณะกรรมการนโยบายการเงิน (กนง.) เพิ่งมีมติปรับขึ้น 0.25% นั้น นายพิชัยกล่าวว่า ไม่น่าจะมีผลอะไรเพราะเป็นการขึ้นจากระดับที่ต่ำเกินไป และเชื่อว่า กนง.จะขึ้นดอกเบี้ยอีก อย่างน้อย 2 ครั้ง และหลังจากนั้นจะชะลอการขึ้นเพื่อรอดูสถานการณ์ต่างๆ โดยเฉพาะเรื่องของเงินเฟ้อที่คาดว่าน่าจะขึ้นไปสูงสุดในช่วงกลางปี 2555
บล.โนมูระ พัฒนสิน ปรับเพิ่มเป้าหมายดัชนีหุ้นไตรมาส 2 อีก 50 จุด เป็น 1,175 จุด หลังเพิ่มประมาณการกำไร บจ. จากที่มองว่าจะโต 9% เป็น 13.8% แนะนำกลุ่มธนาคารใหญ่ พลังงานปิโตรเคมี เกษตรอาหาร โดยแนะนำซื้อหุ้น SCB ราคาเป้าหมาย 147 บาท
ด้านตลาดหุ้นไทยผันผวนระหว่างวันขึ้นลงเกือบ 10 จุด สุดท้ายดัชนีปิดที่ 1,109.92 จุด บวก 2.56 จุด ท่ามกลางมูลค่าซื้อขายหนาแน่น 46,289 ล้านบาท และนักลงทุนต่างชาติซื้อสุทธิ 2,594 ล้านบาท และซื้อในตลาดตราสารหนี้ถึง 9,644 ล้านบาท